**Predkladacia správa**

Vláda Slovenskej republiky na návrh Ministerstva financií Slovenskej republiky predkladá na rokovanie Národnej rady Slovenskej republiky materiál Návrh ukončenie členstva Slovenskej republiky v Medzinárodnej investičnej banke a Medzinárodnej banke hospodárskej spolupráce.

Medzinárodná investičná banka (ďalej aj ako „MIB“) vznikla v roku 1970 a jej členskými štátmi sú Ruská federácia, Maďarsko, Česká republika, Bulharská republika, Rumunsko, Slovenská republika, Kuba, Mongolsko a Vietnam. Medzinárodná banka hospodárskej spolupráce (ďalej aj ako „MBHS“) vznikla v roku 1963 a jej členskými štátmi sú Ruská federácia, Bulharsko, Rumunsko, Česká republika, Poľsko, Slovensko, Mongolsko a Vietnam.

Vzhľadom na ozbrojený konflikt na Ukrajine, vyvolaný vpádom Ruskej federácie na územie tejto krajiny, ako aj na následné medzinárodné a európske sankcie voči Ruske federácii a na súčasnú geopolitickú situáciu sa vláda SR na návrh Ministerstva financií SR rozhodla ukončiť členstvo Slovenskej republiky v oboch bankách.

V spolupráci a v rámci koordinovaného postupu s Ministerstvom financií Poľskej republiky, Ministerstvom financií Českej republiky, Ministerstvo financií Rumunskej republiky a Ministerstvom financií Bulharskej republiky navrhuje vláda Slovenskej republiky na návrh Ministerstva financií Slovenskej republiky odstúpenie Slovenskej republiky od Dohody o založení Medzinárodnej investičnej banky a od Dohody o organizácii a činnostiach Medzinárodnej banky hospodárskej spolupráce. Ministerstvo financií SR sa bude snažiť o vyplatenie podielu vo výške splateného kapitálu a podielu na zisku pri oboch bankách.

Vzhľadom na to, že Slovenská republika je členom oboch bánk na základe prezidentských zmlúv, aj na ukončenie členstva Slovenskej republiky je potrený súhlas Národnej rady Slovenskej republiky a následný podpis listiny o odstúpení prezidentkou Slovenskej republiky.

Zakladajúce dohody predpokladajú v prípade odstúpenia člena aj vzájomné vysporiadanie vzťahov. Vláda Slovenskej republiky nepredpokladá zo strany Ruskej federácie žiadne protiopatrenia voči Slovenskej republike za ukončenie členstva SR v spojitosti s politickou situáciou.

Vláda Slovenskej republiky schválila Návrh na ukončenie členstva Slovenskej republiky v Medzinárodnej investičnej banke a Medzinárodnej banke hospodárskej spolupráce na svojom rokovaní dňa 23.3.2022 uznesením č. 219/2022 a odporučila Národnej rade SR vysloviť súhlas s návrhom.

Predkladaný materiál nemá vplyv na rozpočet verejnej správy, vplyv na podnikateľské prostredie, vplyv na životné prostredie, vplyv na informatizáciu spoločnosti, vplyv na služby verejnej správy pre občana a vplyv na manželstvo, rodičovstvo a rodinu.

Vplyv na rozpočet verejnej správy bude identifikovaný v materiáli predloženom na základe úlohy C.3. uznesenia vlády SR č. 219/2022 , teda pri návrhu vysporiadania vzájomných vzťahov vzniknutých z členstva Slovenskej republiky v MIB a MBHS na rokovanie vlády Slovenskej republiky a bude závisieť  od následného finálneho návrhu vysporiadania.